อินทรฯแก้ปัญหาภายใน ปมผลประโยชน์ทับซ้อน
อินทรประกันภัยตั้งกรรมการตรวจสอบชุดใหม่ ลุยแก้ปัญหาผลประโยชน์ทับซ้อนกับโบรกเกอร์
14 ม.ค. 2558

อินทรประกันภัยตั้งกรรมการตรวจสอบชุดใหม่ ลุยแก้ปัญหาผลประโยชน์ทับซ้อนกับโบรกเกอร์
นายสุชาติ ไตรศิริวัฒน์ กรรมการผู้อำนวยการ บริษัท อินทรประกันภัย เปิดเผยว่า กรณีที่ตลาดหลักทรัพย์แห่งประเทศไทย (ตลท.) ให้บริษัทชี้แจงกรณีที่คณะกรรมการตรวจสอบลาออกทั้งคณะ เป็นผลมาจากกรรมการตรวจสอบไม่ได้รับความร่วมมือจากฝ่ายจัดการในการปฏิบัติงานตรวจสอบภายใน ซึ่งจากการสอบถามผู้อำนวยการสายงานตรวจสอบภายในก็ได้รับการยอมรับว่า บางครั้งไม่ได้รับความร่วมมือเท่าที่ควร ซึ่งส่วนใหญ่เป็นเรื่องขอเอกสารที่จะตรวจสอบ
นอกจากนี้ คณะกรรมการตรวจสอบได้รับเบาะแสว่าอาจจะมีเรื่องผลประโยชน์ทับซ้อนกับบริษัทนายหน้าประกันภัยและการไม่ได้รับความร่วมมือในการตรวจสอบ
ทั้งนี้ ที่ประชุมคณะกรรมการของบริษัทได้มีมติแต่งตั้งคณะกรรมการตรวจสอบชุดใหม่จำนวน 3 คน และมอบหมายให้คณะกรรมการตรวจสอบชุดใหม่ทำการตรวจสอบประเด็นข้อสังเกตที่คณะกรรมการตรวจสอบชุดเดิมได้ให้ข้อสังเกตการพิจารณาจัดจ้างสำนักงานตรวจสอบบัญชีภายนอกเพื่อดำเนินการตรวจสอบภายในต่อเหตุการณ์ที่เกิดขึ้น ทั้งพยานเอกสารและพยานบุคคลให้ละเอียด รวมทั้งการทบทวนระบบควบคุมภายในของบริษัท ซึ่งตลาดหลักทรัพย์ฯ ให้เวลาตรวจสอบไม่เกิน 3 เดือน หากพบความผิดพลาดใดผู้กระทำความผิดจะต้องถูกดำเนินการตามข้อบังคับเกี่ยวกับการทำงานของบริษัทและการดำเนินคดี
นายสุชาติ กล่าวว่า คณะกรรมการของบริษัทได้กำชับฝ่ายจัดการและทำความเข้าใจกับพนักงานทุกคนในบริษัทว่าให้ความร่วมมือกับการทำงานของหน่วยงานตรวจสอบโดยไม่ต้องรอรับคำสั่งจากผู้บังคับบัญชา เพื่อให้เกิดความเชื่อมั่นแก่ผู้ถือหุ้นและผู้ลงทุนทั่วไปเกี่ยวกับระบบการกำกับดูแลกิจการที่ดีและระบบการควบคุมภายในของบริษัท
ตลาดหลักทรัพย์ฯ ขอให้บริษัท อินทรประกันภัย รายงานการตรวจสอบและการทบทวนระบบควบคุมภายในดังกล่าวผ่านระบบข้อมูลของตลาดหลักทรัพย์ฯ โดยทันที ที่คณะกรรมการบริษัทได้รับทราบผลการตรวจสอบดังกล่าว เพื่อเผยแพร่ให้ผู้ถือหุ้นและผู้ลงทุนทราบต่อไป